text: Ja til moskeer, men nej til penge fra mellemøsten
  16 oktober 2013 kl. 15.00
  Det er ærgerligt, at penge fra Kuwait bruges til moske i Haderslev, siger socialdemokratisk folketingskandidat.
  Den socialdemokratiske folketingkandidat Christian Rabjerg Madsen fra Kolding, blander sig nu i debatten om en moske i Haderslev.
  Christian Rabjerg Madsen har turneret rundt i ghettoer sammen med den tidligere imam Ahmed Akkari.
  De har debatteret, hvordan man bekæmper islamismen.
  - Vi har religionsfrihed i Danmark, og derfor er der også plads til moskeer. Men jeg er nervøs over at høre, at pengene til moskeen kommer fra Kuwait. Den slags sponsorater kan give taletid til radikale islamister fra mellemøsten, som ikke forstår det danske samfund. Det ødelægger integrationen og kan radikalisere danske muslimer, siger Christian Rabjerg Madsen.
  